ຈີນພ້ອມແລ້ວ ທີ່ຈະ ເປີດການເຈລະຈາ ກັບສະຫະລັດ
ຈີນຮັບຮູ້ວ່າ ມີຄວາມເຫັນແຕກຕ່າງກັນ ກັບສະຫະລັດ ກ່ອນປະເທດທັງ 2 ເຈລະຈາກັນ ໃນອາທິດໜ້າ
ຈີນກ່າວວ່າຕົນພ້ອມແລ້ວທີ່ຈະເພີ່ມທະວີການແລກປ່ຽນຄວາມຄິດຄວາມເຫັນກັບສະຫະລັດ ກ່ຽວກັບເລື່ອງເງິນຕາຂອງຕົນ ໃນລະຫວ່າງການເຈລະຈາລະດັບສູງທີ່ກຸງວໍຊິງຕັນໃນສັບປະ ດາໜ້າ ຮອງລັດຖະມົນຕີການເງິນຂອງຈີນທ່ານ Zhu Guangyao ກ່າວຕໍ່ພວກນັກຂ່າວທີ່ກຸງປັກ ກິ່ງໃນວັນສຸກມື້ນີ້ວ່າ ທັງສອງຝ່າຍໄດ້ມີທັດສະນະຄວາມເຫັນທີ່ແຕກຕ່າງກັນ ກ່ຽວກັບການ ທີ່ຈີນຄວບຄຸມເງິນຢວນຢ່າງເຄັ່ງຄັດຊຶ່ງໄດ້ກໍ່ໃຫ້ເກີດຄວາມເຄັ່ງຕຶງລະຫວ່າງປະເທດເສດຖະ ກິດຍັກໃຫຍ່ທັງສອງ ບັນດາສະມາຊິກລັດຖະສະພາແລະຜູ້ຜະລິດສະຫະລັດເວົ້າວ່າເງິນຕາ ຂອງຈີນມີຄ່າຕໍ່າກວ່າຄວາມເປັນຈິງ ເຖິງ 40% ຊຶ່ງເຮັດໃຫ້ສິນຄ້າທີ່ຈີນຜະລິດ ມີລາຄາຖືກ ກວ່າ ຢູ່ໃນຕະຫຼາດໂລກ ລັດຖະມົນຕີກະຊວງການເງິນຂອງສະຫະລັດທ່ານ Timothy Geithner ຮັບຮູ້ໃນຕົ້ນອາ ທິດນີ້ວ່າເງິນຢວນໄດ້ມີຄ່າສູງຂຶ້ນປະມານ 5% ໃນການແລກປ່ຽນກັບເງິນໂດລາຂອງສະຫະ ລັດນັບແຕ່ເດືອນມິຖຸນາປີກາຍນີ້ເປັນຕົ້ນມາແຕ່ຢາກໃຫ້ຈີນປ່ອຍໃຫ້ອັດຕາແລກປ່ຽນເງິນຕາ ຂອງຕົນປັບໂຕໄວກວ່ານັ້ນ ທ່ານ Zhu ເວົ້າວ່າ ບັນຫາເງິນຕາຂອງຈີນແມ່ນເປັນບັນຫາທີ່ປະເທດອື່ນຕັດສິນໃຫ້ບໍ່ໄດ້ ເລື່ອງເງິນຢວນ ຈະເປັນນຶ່ງໃນບັນດາຫົວຂໍ້ ທີ່ຈະຖືກຍົກຂຶ້ນມາສົນທະນາຫາລືໃນລະຫວ່າງ ກອງປະຊຸມຍຸດທະສາດ ແລະການສົນທະນາຫາລືທາງດ້ານເສດຖະກິດປະຈຳປີ ລະຫວ່າງ ສະຫະລັດກັບຈີນ ຊຶ່ງຈະຈັດຂຶ້ນພາຍໃຕ້ການເປັນເຈົ້າພາບຂອງທ່ານ Geithner ແລະລັດ ຖະມົນຕີການຕ່າງປະເທດສະຫະລັດທ່ານນາງ Hillary Clinton